Mam a̱taa nia bwat á̱ nwuo A̱yet Ghwut Mman Isi̱rela mi̱ Khwo hu,
Yesu si̱ doot a̱ si̱ nat Ba̱ta̱ni di̱ tyan nang Laaza̱rut nshya̱ a̱ni.
Nggu wa yet a̱tyu a̱ ku khwu,
á̱ si̱ niat;
a̱wot Yesu si̱ shyip gu ma̱ng swuan ma̱ á̱niet ba̱ ka̱n kwi a̱ni.
Á̱ ku wan gu kyayak a̱tyetuk a̱kya,
nang gu na ya a̱ nkwai a̱ni.
Ma̱rta wa ku ka̱u kyayak hu.
Laaza̱rut si̱ ya kyayak hu dundung ma̱ng Yesu.
Ma̱ryamu si̱ doot,
a̱ si̱ kyiak sha̱p a̱myia̱ ji byia̱ swam turare a̱ni.
A̱wot na̱ si̱ bu byia̱ kurum ba̱t,
á̱ ku nyia̱ na ma̱ng nar wa.
A̱ si̱ koot a̱sham a̱myia̱ ka da̱ a̱ti̱tak Yesu ba.
A̱wot a̱ si̱ fwut ma̱ng pyia̱ nggu hu.
Swam a̱sham a̱myia̱ a̱hwa si̱ kai a̱li ka a̱mgba̱m.
A̱wot a̱tyo nyiung mami mman ta̱m Yesu na,
á̱ ku ngyei nggu Yahuda Iska̱riyoti,
nggu wa ku bwuk ma̱ng Yesu,
a̱ si̱ nyia̱,
“Yihwa mbyia̱ á̱ ndak lyap a̱myia̱ nani,
á̱ si̱ ka̱u á̱kunak na kurum hu?!
Kurum a̱myia̱ hu tat si̱ nta̱m a̱lyia̱ a̱nyiung!”
Yahuda ku hyia̱ a̱lyiat nani mat nang gu nchat á̱kunak ni̱nia a̱ni bah;
a̱wot mat nang gu ngyet a̱tang wa a̱ni.
Nggu wa ku yet a̱tyu ba̱ng gumaat kurum ji.
A̱ ku nyiin a̱ tsa a̱ bu mbwoi pinchee mami.
Ma̱ng a̱nia,
Yesu si̱ nyia̱ ma̱ng Yahuda a̱ni,
“Yok a̱byii̱k a̱wa shonshyon!
A̱ sak kyang hu nang gu byia̱ a̱ni,
da̱nian mam nang n na nkhwu á̱ niat nung a̱ni.
Á̱kunak na shya̱ dundung ma̱ng a̱nyin kuzang jen.
A̱wot nung n na shya̱ dundung ma̱ng a̱nyin kuzang jen bah.”
Nang A̱yahudawa ma̱ a̱di̱di̱t ku nfa̱k nkhang nyia̱ Yesu shya̱ ma̱ a̱keang Ba̱ta̱ni ka a̱ni;
ba̱ si̱ ghwut ba̱ si̱ bai,
da̱nian ba̱ ka li Yesu wa ma̱nyin gu bah;
ba̱ ku chat ba̱ bu ndi Laaza̱rut wa;
a̱tyu nang Yesu ku ta̱ngam ma̱ng swuan ma̱ á̱niet ba̱ ka̱n kwi a̱ni.
A̱jawa,
a̱cha̱chet a̱yaapris ba si̱ la̱p a̱nu nyia̱ ba̱ na hyat Laaza̱rut mameang.
Mat kyang hu ku shya̱ Laaza̱rut a̱ni,
huhwa si̱ mbyia̱ A̱yahudawa ma̱ a̱di̱di̱t ku ndak khwi a̱yaapris ba,
ba̱ si̱ nwuak fwuo di̱ Yesu.